กฎกระทรวงกฎกระทรวงฉบับที่๑ (พ.ศ. ๒๕๓๑)ออกตามความในพระราชบัญญัติควบคุมกิจการเทปและวัสดุโทรทัศน์พ.ศ.๒๕๓๐---------------- อาศัยอำนาจตามความในมาตรา๘ มาตรา ๙ มาตรา ๒๐ มาตรา ๒๓ และมาตรา ๔๓ แห่งพระราชบัญญัติควบคุมกิจการเทปและวัสดุโทรทัศน์พ.ศ. ๒๕๓๐ รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้ ข้อ๑ผู้ใดประสงค์จะขออนุญาตประกอบกิจการให้เช่า แลกเปลี่ยนหรือจำหน่ายซึ่งเทปหรือวัสดุโทรทัศน์ ให้ยื่นคำขอตามแบบ ทท.๑ท้ายกฎกระทรวงนี้ ข้อ๒ พร้อมกับการยื่นคำขอตามข้อ ๑ ให้ยื่นเอกสารหลักฐาน ดังต่อไปนี้ด้วย (๑)ในกรณีผู้ขออนุญาตเป็นบุคคลธรรมดา (ก)สำเนาหรือรูปถ่ายบัตรประจำตัวประชาชนหรือบัตรอื่นซึ่งใช้แทนบัตรประจำตัวประชาชนได้ (ข)สำเนาหรือรูปถ่ายทะเบียนบ้าน (ค)รูปถ่ายครึ่งตัว หน้าตรง ไม่สวมหมวก ขนาด ๔X๖ เซนติเมตร ซึ่งถ่ายมาแล้วไม่เกินหกเดือน จำนวนสองรูป (ง)หนังสือรับรองจากข้าราชการตั้งแต่ระดับ ๔หรือเทียบเท่าขึ้นไปว่าเป็นผู้มีความประพฤติดีไม่มีความประพฤติเสื่อมเสียหรือบกพร่องในศีลธรรมอันดี และประกอบอาชีพเป็นที่เชื่อถือได้ (จ)หลักฐานการเสียภาษีเงินได้ (ถ้ามี) และหลักฐานการเสียภาษีการค้า (ถ้ามี) (ฉ)ชื่อและแผนผังแสดงที่ตั้งสถานที่ประกอบกิจการให้เช่า แลกเปลี่ยนหรือจำหน่ายซึ่งเทปหรือวัสดุโทรทัศน์ (ช)คำรับรองว่าผู้ขออนุญาตเป็นผู้ประกอบกิจการที่ขออนุญาตนั้นเอง (ซ)ในกรณีผู้ขออนุญาตได้รับใบทะเบียนการค้าและใบทะเบียนพาณิชย์แล้วให้ยื่นสำเนาหรือรูปถ่ายใบทะเบียนการค้าและใบทะเบียนพาณิชย์ด้วย (๒)ในกรณีผู้ขออนุญาตเป็นนิติบุคคล (ก)สำเนาหรือรูปถ่ายใบสำคัญแสดงการจดทะเบียนของนิติบุคคล (ข)สำเนาหรือรูปถ่ายหนังสือรับรองจากนายทะเบียนของนิติบุคคลนั้น ๆ แสดงวัตถุประสงค์และผู้มีอำนาจลงชื่อแทนนิติบุคคลผู้ขออนุญาต ซึ่งออกมาแล้วไม่เกินหกเดือน (ค)เอกสารตาม (๑) (จ) (ฉ) (ช) และ (ซ) (ง)เอกสารตาม (๑) (ก) (ข) (ค) และ (ง) ของผู้จัดการของนิติบุคคลหรือผู้มีอำนาจลงชื่อแทนนิติบุคคล ซึ่งเป็นผู้ลงลายมือชื่อในคำขอแทนนิติบุคคล ข้อ๓ เมื่อนายทะเบียนได้รับคำขอตามข้อ๑ พร้อมด้วยเอกสารหลักฐานตามข้อ ๒ แล้ว ให้นายทะเบียนพิจารณาคำขอให้แล้วเสร็จภายในกำหนดสามสิบวันนับแต่วันได้รับคำขอและเอกสารหลักฐานครบถ้วนและให้แจ้งผลการพิจารณาว่าอนุญาตหรือไม่อนุญาตพร้อมด้วยเหตุผลให้ผู้ขออนุญาตทราบโดยไม่ชักช้า ใบอนุญาตประกอบกิจการให้เช่าแลกเปลี่ยนหรือจำหน่ายซึ่งเทปหรือวัสดุโทรทัศน์ ให้ใช้แบบ ทท. ๒ ท้ายกฎกระทรวงนี้ ในการออกใบอนุญาตประกอบกิจการให้เช่า แลกเปลี่ยนหรือจำหน่ายเทปหรือวัสดุโทรทัศน์ นายทะเบียนจะกำหนดเงื่อนไขใด ๆตามที่เห็นสมควรเพื่อให้ผู้ได้รับใบอนุญาตปฏิบัติก็ได้ ข้อ๔ผู้ได้รับใบอนุญาตประกอบกิจการให้เช่า แลกเปลี่ยนหรือจำหน่ายซึ่งเทปหรือวัสดุโทรทัศน์ผู้ใด ประสงค์จะขอต่ออายุใบอนุญาตให้ยื่นคำขอก่อนใบอนุญาตสิ้นอายุตามแบบ ทท.๓ท้ายกฎกระทรวงนี้ ข้อ๕ พร้อมกับการยื่นคำขอตามข้อ ๔ ให้ยื่นเอกสารหลักฐาน ดังต่อไปนี้ด้วย (๑)ในกรณีผู้ขอต่ออายุใบอนุญาตเป็นบุคคลธรรมดา (ก)ใบอนุญาตฉบับปัจจุบันหรือรูปถ่ายใบอนุญาตฉบับปัจจุบัน (ข)เอกสารตามข้อ ๒ (๑) (ก) และ (ข) (ค)หลักฐานการเสียภาษีเงินได้และหลักฐานการเสียภาษีการค้าของผู้ได้รับใบอนุญาต (ง)สำเนาหรือรูปถ่ายใบทะเบียนการค้าและใบทะเบียนพาณิชย์ (๒)ในกรณีผู้ขอต่ออายุใบอนุญาตเป็นนิติบุคคล (ก)เอกสารตามข้อ ๒ (๒) (ข) (ข)เอกสารตามข้อ ๒ (๑) (ก) และ (ข) ของผู้จัดการของนิติบุคคลหรือผู้มีอำนาจลงชื่อแทนนิติบุคคลซึ่งเป็นผู้ลงลายมือชื่อในคำขอแทนนิติบุคคล (ค)เอกสารตาม (๑) (ก) (ค) และ (ง) เมื่อนายทะเบียนอนุญาตให้ต่ออายุใบอนุญาตแล้ว ให้ออกใบอนุญาตประกอบกิจการให้เช่า แลกเปลี่ยนหรือจำหน่ายซึ่งเทปหรือวัสดุโทรทัศน์ให้ตามแบบทท. ๒ ข้อ๖ผู้ใดประสงค์จะขออนุญาตให้ฉายหรือให้บริการซึ่งเทปหรือวัสดุโทรทัศน์ให้ยื่นคำขอตามแบบ ทท.๔ ท้ายกฎกระทรวงนี้ ข้อ๗ พร้อมกับการยื่นคำขอตามข้อ ๖ให้ยื่นเอกสารหลักฐานดังต่อไปนี้ด้วย (๑)ในกรณีผู้ขออนุญาตเป็นบุคคลธรรมดา (ก)เอกสารตามข้อ ๒ (๑) (ก) (ข) (ค) และ(ง) (ข)ชื่อและลักษณะของสถานที่ฉายหรือให้บริการเทปหรือวัสดุโทรทัศน์ หากเป็นอาคารให้มีแผนผังแสดงที่ตั้งสถานที่ฉายหรือให้บริการเทปหรือวัสดุโทรทัศน์ด้วย (๒)ในกรณีผู้ขออนุญาตเป็นนิติบุคคล (ก)เอกสารตามข้อ ๒ (๒) (ก) และ (ข) (ข)เอกสารตามข้อ ๒ (๑) (ก) (ข) (ค) และ (ง) ของผู้จัดการของนิติบุคคลหรือผู้มีอำนาจลงชื่อแทนนิติบุคลซึ่งเป็นผู้ลงลายมือชื่อในคำขอแทนนิติบุคคล (ค)เอกสารตาม (๑) (ข) ข้อ๘ใบอนุญาตให้ฉายหรือให้บริการซึ่งเทปหรือวัสดุโทรทัศน์ให้ใช้แบบ ทท.๕ ท้ายกฎกระทรวงนี้ ข้อ๙ผู้ใดประสงค์จะขอรับใบแทนใบอนุญาตตามข้อ ๓ ข้อ ๕ หรือข้อ ๘ ซึ่งสูญหายหรือชำรุดในสาระสำคัญให้ผู้ได้รับใบอนุญาตยื่นคำขอตามแบบ ทท.๖ ท้ายกฎกระทรวงนี้ พร้อมด้วยเอกสารที่ระบุไว้ในแบบ ทท.๖ ใบแทนใบอนุญาตให้ใช้แบบใบอนุญาตนั้นๆ และมีข้อความว่า "ใบแทน" ด้วยหมึกสีแดงกำกับไว้ตรงมุมบนด้านขวา ให้ไว้ณ วันที่ ๑๕ กรกฎาคม พ.ศ. ๒๕๓๑ พลเอก ประจวบสุนทรางกูร รัฐมนตรีว่าการกระทรวงมหาดไทย[ดูข้อมูลจากภาพกฎหมาย]+-----------------------------------------------------------------------------------------------------+หมายเหตุ :- เหตุผลในการประกาศใช้กฎกระทรวงฉบับนี้ คือโดยที่เป็นการสมควรกำหนดหลักเกณฑ์ วิธีการ และเงื่อนไขการขออนุญาตการอนุญาตแบบใบอนุญาต การขอต่ออายุใบอนุญาต การขอรับใบแทนใบอนุญาตและการออกใบแทนใบอนุญาตสำหรับการประกอบกิจการให้เช่าแลกเปลี่ยนหรือจำหน่ายซึ่งเทปหรือวัสดุโทรทัศน์ และสำหรับการฉายหรือการให้บริการซึ่งเทปหรือวัสดุโทรทัศน์ และโดยที่มาตรา ๘มาตรา ๙ มาตรา ๒๐ และมาตรา ๒๓ บัญญัติให้หลักเกณฑ์ วิธีการและเงื่อนไขในเรื่องดังกล่าวต้องเป็นไปตามที่กำหนดในกฎกระทรวง จึงจำเป็นต้องออกกฎกระทรวงนี้[รก.๒๕๓๑/๑๑๗/๑พ/๒๒ กรกฎาคม ๒๕๓๑]